**Dôvodová správa**

**pre Mestské zastupiteľstvo vo Vrútkach**

**Príprava podujatia „Stavanie mája“**

**so sprievodným kultúrnym programom v r. 2014**

Vrútky, 23.1.2014

 Predkladá: Mgr. Juraj Gorilák, vedúci odboru kultúry a športu

**Informácia o príprave podujatia**

**Stavanie mája so sprievodným kultúrnym programom 2014**

**/ôsmy ročník/**

Na základe schváleného plánu činnosti Mestského zastupiteľstva vo Vrútkach na r. 2014 predkladáme informáciu o príprave podujatia **Stavanie mája**. Predkladaná správa obsahuje základné informácie o príprave so zreteľom na zameranie k propagácii ľudových remesiel a  ľudovej tvorivosti vôbec.

V roku 2007 bolo po prvýkrát zmenené zameranie Vrútockého jarmoku zo všeobecného na jarmok remesiel. Začala sa tým budovať nová tradícia Vrútockého jarmoku pod názvom Vrútocký jarmok ľudovej tvorivosti. Neskôr v roku 2011 bolo toto podujatie premenované na **Stavanie mája so sprievodným kultúrnym programom.** Termín bol pevne stanovený na 30. 4. vždy v predvečer 1. mája. Stavanie mája je zamerané výlučne na ľudové remeslá a sprievodný folklórny kultúrny program.

Našim zámerom je aj naďalej pokračovať v tradícii s cieľom pripomínať a propagovať remeselnú zručnosť ľudových umelcov, so zameraním na rezbárstvo, drotárstvo, tkané textílie, hrnčiarstvo, umelecké kováčstvo, kožiarstvo, sklárstvo, kvetinárstvo, ale aj medovnikárstvo, včelárstvo a pod.

Návštevníci, či domáci obyvatelia Turčianskej záhradky obkolesenej prekrásnymi pohoriami Národných parkov Malej a Veľkej Fatry, si určite zaslúžia, aby remeselné umenie tešilo a pripomínalo zručnosť a fortieľ, dedený po celé generácie.

Z hľadiska dobrej prípravy a zabezpečenia účasti všetkých účinkujúcich je potrebné určiť miesto pre stavanie mája, ktoré je toto podujatie kľúčové.  Odporúčame ho postaviť na mieste, kde bol postavený Vianočný strom a rozmiestnenie stánkov na pešej zóne smerom k železničnej stanici.

Organizácia podujatia bude pripravená a zaistená odbormi a príslušnými referátmi MsÚ v oblastiach:

 - technická príprava (ozvučenie, el. rozvádzač, tribúna, čistenie mesta)

 - poriadková činnosť, súčinnosť s MsP a ŠP a ŽP

 - propagácia v printových a vizuálnych médiách, plagátoch, listoch pre pozvaných,

 na webovej stránke mesta, v kalendári jarmokov atď.

- zaistenie účasti ľudových remeselníkov, predajcov občerstvení a lunaparkových

 atrakcií formou adresných pozvánok.

- zaistenie kultúrneho programu

 Organizačné zabezpečenie bude priebežne vyhodnocované podľa programu vedenia MsÚ.

  **Miesto konania :**

* pešia zóna (stavanie mája, stánky remeselníkov, kultúrny program)

 - zábavný priemysel umiestnený tradične v priestoroch pred žel. stanicou

Začiatok podujatia Stavanie mája so sprievodným kultúrnym programom bude 30. 4. 2014 o 10. hod., predpokladaný koniec o 17. hod.

**Predpokladané finančné náklady:** 650 €, položka rozpočtu 0820 633016 1 – kultúra akcie

**Program:**

**Streda 30. apríla 2014:**

Od 10. hod. - Otvorenie podujatia

* Reprodukovaná hudba v centre mesta
* Výzdoba a postavenie symbolického mája v centre mesta – na križovatke

 ulíc 1. čs. brigády a sv. Cyrila a Metoda

* Vozenie detí na furmanskom voze
* Ľudová hudba Skupinka

Od 13. hod. - Folklórny súbor Lysec

 - Ženská spevácka skupina Hradisko z Vrútok

 - ZUŠ F. Kafendu – ľudové tance

 - Literárny klub Hany Zelinovej pri mestskej knižnici vo Vrútkach - pranostiky

 - Vystúpenia folklórnych a ľudových súborov - zvykoslovie stavania mája

 - Spevácka skupina Vrútočanka

 Vystúpenia navrhujeme uskutočniť na pešej zóne pri postavenom Máji. V prípade nepriaznivého počasia by boli kultúrne vystúpenia presunuté do Kina 1. máj.

Spracovali: Mgr. Juraj Gorilák, vedúci odboru kultúry a športu

 Ing. Jana Rišianová, vedúca odboru služieb

**Návrh na uznesenie:**

 **Mestské zastupiteľstvo vo Vrútkach berie na vedomie Informáciu o príprave podujatia stavanie mája so sprievodným kultúrnym programom.**

Vo Vrútkach 23. 1. 2014